b"\n_START_ARTICLE_\nJohn Burgoyne\n_START_SECTION_\n\xc5\xbdivljenjepis\n_START_PARAGRAPH_\nJohn Burgoyne je obiskoval javno \xc5\xa1olo v Bedfordshiru, pri petnajstih letih pa je vstopil v vojsko. \xc5\xbde od mladosti je bil znan po privla\xc4\x8dnosti in lepem obna\xc5\xa1anju, zaradi \xc4\x8desar se ga je prijel vzdevek Gentleman Johnny. Leta 1743 se je na skrivaj poro\xc4\x8dil s h\xc4\x8derko Earla Edwarda Stanleya, kmalu za tem pa je moral zaradi dolgov prodati svoje imetje in se odpovedati slu\xc5\xbebi v vojski ter za sedem let zapustiti dr\xc5\xbeavo ter z \xc5\xbeeno oditi v Francijo. Leta 1756 je po posredovanju svojega tasta spet vstopil v vojsko in se \xc5\xa1e istega leta udele\xc5\xbeil Sedemletne vojne. V letih 1758\xe2\x88\x921759 se je udele\xc5\xbeil ve\xc4\x8d napadov na francosko obalo, leta 1759 pa je postal poveljnik lahkega konjeni\xc5\xa1kega polka._NEWLINE_Po vojni, leta 1761, je bil izvoljen v spodnji dom parlamenta, kjer je postal znan kot oster kritik britanske imperialisti\xc4\x8dne politike. \xc5\xbde naslednje leto se je kot brigadni general udele\xc5\xbeil vojne na Portugalskem, kjer se je proslavil z zavzetjem mest Valencia d'Alcantara in Vila Velha. Po vojni se je spet posvetil politiki, kjer je ostal do izbruha ameri\xc5\xa1ke vojne za neodvisnost._NEWLINE_Leta 1772 je postal generalmajor, na tem polo\xc5\xbeaju pa se je leta 1775 udele\xc5\xbeil Bitke pri Bunker Hillu in se po njej vrnil v London. \xc5\xbde naslednje leto je sodeloval z Guyem Carletonom pri napadu na New York, po bitki pa je zgro\xc5\xbeen napadel Carletona in ga ozmerjal z nesposobne\xc5\xbeem. Kralj Jurij III. ga je zato leta 1777 namesto Carletona postavil na \xc4\x8delo okrepitvenih enot, ki naj bi posredovale z ozemlja Kanade in pomagale premagati ameri\xc5\xa1ko vojsko._NEWLINE_S 7.000 vojaki je junija 1777 Burgoyne najprej ponovno zasedel Crown Point ter 6. julija istega leta \xc5\xa1e Fort Ticonderoga. Za to dejanje je bil povi\xc5\xa1an v generalporo\xc4\x8dnika. Tej bitki je sledil odlo\xc4\x8dilen poraz njegovih enot v Bitki pri Saratogi, kjer se je moral Burgoyne s svojo vojsko predati._NEWLINE_Po vrnitvi v Anglijo je bil tar\xc4\x8da ostrih kritik, zaradi \xc4\x8desar se je leta 1783, po tem, ko je za kratek \xc4\x8das spet vstopil v politiko, umaknil iz javnega \xc5\xbeivljenja. Posvetil se je pisanju in ustvarjanju dramskih del, kar je po\xc4\x8del do svoje smrti, leta 1792. Pokopan je v Westminstrski opatiji. Eden od njegovih mnogih otrok je kasnej\xc5\xa1i britanski feldmar\xc5\xa1al John Fox Burgoyne."